Vold, overgreb og tvang. Det er nogle af ordene, der går igen, efter en ny rapport har afdækket forholdene under de tidligere åndssvageforsorg. Rapporten kortlægger, hvordan flere tusinde beboere i åndssvageforsorgen blev umenneskeligt behandlet ved blandt andet fiksering og indespærring. Hos foreningen Lev, der repræsenterer danskere med udviklingshandicap, er det skræmmende læsning. - Det er næsten uforståeligt, hvilke svigt mennesker med udviklingshandicap blev udsat for gennem så mange år i Danmark, siger Anni Sørensen, landsformand hos Lev. Betragtet som ikke rigtige mennesker Anni Sørensen forklarer, at hele konstruktionen omkring åndssvageforsorgen er svær at forstå med nutidige briller på. Det skal forstås gennem et andet menneskesyn, hvor man ikke betragtede beboerne på åndssvageforsorgen som rigtige mennesker. - Man skal se det som et forsøg på at skærme samfundet fra nogle minus-individer. Borgere, som man ikke mente, skulle være blandt os andre, siger Anni Sørensen. At de blev behandlet på den måde, som rapporten viser, kalder hun en forrådelse. Selv med datidens briller på, var man ifølge Anni Sørensen godt klar over, at det var forkert, men man lod det ske. Og det er for Anni Sørensen helt uforståeligt. Svigtet af staten Ifølge Anni Sørensen er der tale om et svigt fra staten mod beboere på åndssvageforsorg og andre særforsorg. - Staten svigtede at passe på nogle af de allermest sårbare i landet. Det er et dobbelt svigt, og det skal vi have øje for, siger Anni Sørensen og fortsætter: - Er der behov for en undskyldning? Ja, det er der. Hun mener, at der er et behov for, at vi lærer af vores fortid, siger undskyld og ser på, hvordan området bliver behandlet nu. En officiel undskyldning Undskyldningen skal komme fra politikerne, men om det sker, må tiden vise. TV2 Nord har fredag forsøgt at få et interview med social- og ældreminister Astrid Kragh. Hun vil dog ikke udtale sig i sagen, fordi redegørelsen lige er kommet og stadig er under behandling. Hun skriver dog i et skifteligt svar: - Vi igangsatte en omfattende udredning af særforsorgen for at kaste lys over et af de mørke kapitler i vores fælles historie og samtidig give mennesker en afklaring omkring de svigt, de har oplevet, mens de har været i statens varetægt. Vi skal først og fremmest lære af fortidens fejl og sikre, at historien ikke gentager sig. Vi har modtaget udredningen og vil studere den nøje, før vi beslutter, hvad der nu skal ske.

Opsummering:
En ny rapport viser,  at der i den tidligere åndssvageforsorg er begået overgreb og svigt mod beboerne. Landsformanden for Lev mener, at det kræver en officiel undskyldning.